Document ID: 32002R0252

Kommissionens forordning (EF) nr. 252/2002
af 11. februar 2002
om fravigelse af forordning (EF) nr. 1291/2000 for så vidt angår eksportlicenser for oksekød udstedt i Østrig
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved Kommissionens forordning (EF) nr. 2345/2001(2), særlig artikel 29, stk. 2, og artikel 41, og
ud fra følgende betragtninger:
(1) I henhold til artikel 8, stk. 2, i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(3), senest ændret ved forordning (EF) nr. 2299/2001(4), forpligter en eksportlicens til at udføre den angivne mængde af de pågældende produkter i licensens gyldighedsperiode.
(2) Kommissionens forordning (EF) nr. 1445/95(5), senest ændret ved forordning (EF) nr. 2492/2001(6), fastsætter gennemførelsesbestemmelser for ordningen med import- og eksportlicenser for oksekød.
(3) De sundhedsforanstaltninger, som nogle tredjelandes myndigheder har truffet over for eksporten af kvæg og oksekød som følge af det første tilfælde af bovin spongiform encephalopati, der blev konstateret i Østrig den 7. december 2001, har skadet eksportørernes økonomiske interesser alvorligt. Denne situation har medført en kraftig indskrænkning af eksportmulighederne.
(4) De skadelige konsekvenser bør derfor begrænses, ved at de erhvervsdrivende får mulighed for uanset artikel 8, stk. 2, i forordning (EF) nr. 1291/2000 at annullere eksportlicenser, hvis de dokumenterer, at de ikke er i stand til at udnytte dem.
(5) Foranstaltningen bør kun gælde for erhvervsdrivende, der på grundlag af de dokumenter, der omhandles i artikel 1, stk. 2. i Rådets forordning (EØF) nr. 4045/89(7), senest ændret ved forordning (EF) nr. 3235/94(8), kan bevise, at de ikke har kunnet gennemføre deres eksportforretninger på grund af nævnte omstændigheder, og at der var ansøgt om licenser med henblik på eksport til de tredjelande, der har truffet restriktive sundhedsforanstaltninger.
(6) Som udviklingen tegner sig, bør denne forordning træde i kraft straks.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
1. Denne forordning gælder for produkter som omhandlet i artikel 1, stk. 1, i forordning (EF) nr. 1254/1999, som der i Østrig er udstedt eksportlicens for, jf. samme forordnings artikel 29, stk. 1, andet afsnit.
2. Forordningen gælder kun i de tilfælde, hvor de berørte eksportører over for myndighederne dokumenterer, at de har været ude af stand til at gennemføre deres eksportforretninger på grund af de sundhedsforanstaltninger, som myndighederne i bestemmelsestredjelandene har truffet som følge af, at der den 7. december 2001 blev konstateret et tilfælde af bovin spongiform encephalopati i Østrig.
Myndighedernes vurdering baseres især på de forretningspapirer, der er nævnt i artikel 1, stk. 2, i forordning (EØF) nr. 4045/89.
Artikel 2
Uanset artikel 8, stk. 2, i forordning (EF) nr. 1291/2000 kan eksportlicenser, der er udstedt i henhold til forordning (EF) nr. 1445/95, og som der var ansøgt om senest den 14. december 2001, bortset fra licenser, hvis gyldighedsperiode udløb inden den 1. december 2001, efter ansøgning fra licenshaveren annulleres og sikkerhedsstillelsen i forbindelse hermed frigives. Beslutningen om annullering gælder kun for den produktmængde, som ikke er blevet eksporteret.
Artikel 3
Østrig meddeler hver torsdag, hvor store produktmængder der i den foregående uge har været omfattet af annulleringen i artikel 2, med angivelse af licensernes udstedelsesdato og den pågældende kategori.
Artikel 4
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. februar 2002.

Labels: 17
0
3
6
18